NARIADENIE KOMISIE (ES) č. 110/2005
z 24. januára 2005,
ktoré stanovuje poskytovanie vyrovnávacieho príspevku organizáciám výrobcov za tuniaky dodávané spracovateľskému priemyslu od 1. októbra do 31. decembra 2003
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), najmä na jeho článok 27 ods. 6,
keďže:
(1)
Vyrovnávací príspevok stanovený v článku 27 nariadenia Rady (ES) č. 104/2000 sa za určitých podmienok poskytuje organizáciám výrobcov tuniakov v Spoločenstve za množstvá tuniakov dodané spracovateľskému priemyslu za kalendárny štvrťrok, počas ktorého boli zaznamenané ceny, keď priemerná štvrťročná predajná cena na trhu Spoločenstva, ako aj dovozná cena, prípadne dovozná cena vrátane použiteľných vyrovnávacích poplatkov, sú nižšie ako 87 % ceny výrobcov Spoločenstva za príslušný výrobok.
(2)
Pokiaľ ide o tuniaka žltoplutvého (Thunnus albacares) s hmotnosťou nad 10 kg/kus, prieskum situácie na trhu Spoločenstva ukázal, že v období od 1. októbra do 31. decembra 2003 boli jeho priemerná štvrťročná predajná cena, ako aj jeho dovozná cena, uvedené v článku 27 nariadenia (ES) č. 104/2000, nižšie ako 87 % platnej ceny výrobcov Spoločenstva stanovenej nariadením Rady (ES) č. 2346/2002 (2).
(3)
Právo na príspevok sa stanoví na základe faktúr za predaj uskutočnený počas príslušného štvrťroka, ktoré sa použili na výpočet priemernej mesačnej predajnej ceny uvedenej v článku 4 nariadenia (ES) č. 2183/2001 (3).
(4)
Výška príspevku stanoveného v článku 27 ods. 2 nariadenia (ES) č. 104/2000 nesmie v žiadnom prípade presiahnuť buď rozdiel medzi aktivačným prahom a priemernou predajnou cenou príslušného výrobku na trhu Spoločenstva, alebo paušálnu čiastku rovnajúcu sa 12 % tohto prahu.
(5)
Množstvá, ktoré spĺňajú podmienky pre poskytnutie vyrovnávacieho príspevku v zmysle článku 27 ods. 1 nariadenia (ES) č. 104/2000, nesmú pre príslušný štvrťrok v žiadnom prípade prekročiť limity stanovené v odseku 3 tohto článku.
(6)
Množstvá tuniaka žltoplutvého (Thunnus albacares) s hmotnosťou nad 10 kg/kus predané a dodané spracovateľskému priemyslu etablovanému na colnom území Spoločenstva boli počas príslušného štvrťroka väčšie než množstvá predané a dodané počas toho istého štvrťroka v troch predchádzajúcich rybárskych rokoch. Keďže tieto množstvá prekračujú hornú hranicu stanovenú v článku 27 ods. 3 nariadenia (ES) č. 104/2000 je potrebné obmedziť celkové množstvá týchto výrobkov, za ktoré možno poskytnúť vyrovnávací príspevok.
(7)
Na výpočet vyrovnávacieho príspevku poskytnutého každej organizácii výrobcov sa používajú horné hranice stanovené v článku 27 ods. 4 nariadenia (ES) č. 104/2000, je potrebné rozdeliť množstvá, ktoré spĺňajú podmienky pre poskytnutie vyrovnávacieho príspevku medzi príslušné organizácie výrobcov úmerne podľa množstiev, ktoré vyprodukovali v tom istom štvrťroku rybárskych rokov 2000, 2001 a 2002.
(8)
Opatrenia uvedené v tomto nariadení sú v súlade so stanoviskom Riadiaceho výboru pre produkty rybolovu,
PRIJALA TOTO NARIADENIE:
Článok 1
Vyrovnávací príspevok stanovený v článku 27 nariadenia (ES) č. 104/2000 sa poskytuje za obdobie od 1. októbra do 31. decembra 2003 za tieto výrobky a v tejto maximálnej výške:
Výrobok
Maximálna výška príspevku (EUR/t)
Tuniak žltoplutvý (Thunnus albacares) s hmotnosťou nad 10 kg/kus
24
Článok 2
1. Celkové množstvo, za ktoré možno poskytnúť vyrovnávací príspevok:
-
Tuniak žltoplutvý (Thunnus albacares) s hmotnosťou nad 10 kg/kus: 11 433,536 ton.
2. Rozdelenie celkového množstva medzi príslušné organizácie výrobcov je stanovené v prílohe.
Článok 3
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. januára 2005